Բարեկենդանի տօնը խանդավառ մթնոլորտի ներքոյ նշւեց կիրակի, փետրւարի 7-ի առաւօտեան: Օրն սկսւեց դպրոցի պատասխանատուների ջերմեռանդ աշխատանքով, քանի որ սեղմ ժամանակի ընթացքում բոլոր աշակերտները պէտք է դիմայարդարւէին եւ առանձնաբար լուսանկարւէին՝ ադիբուդիի (փափքորն) կերպարն ընդունած: Ծնողական խորհրդի շաբաթներ կատարած աշխատանքի շնորհիւ բոլորի համար պատրաստւել էին կերպարին համապատասխան գլխարկներ: Լուսանկարւելուց յետոյ, տօնը շարունակւեց ծաղրածուի ներկայութեամբ, ով ջանք չխնայեց մանուկներին ուրախացնելու համար, ինչն ակնյայտ էր նրանց շուրթերից չհեռացող ժպիտից ու աչքերում առաջացած հրճւանքի փայլից: Վերջում աշակերտներին բաժանւեցին ադիբուդիի կապոցներ: